Imtella' Jannar 5, 2021 - Aġġornata 5 Ta' Jannar, 2021 7:38pm L-Università ta' Malta waqqfet bord ġdid ta' dixxiplina biex jistħarreġ dak li qed issejjaħ kollużjoni bejn studenti tal-Baċellerat tal-Kummerċ li seħħet fi group chat fuq Messenger waqt eżami li sar online xahar ilu. Id-Dekan tal-Fakultà tal-Ekonomija, Management u Accountancy, Frank Bezzina, żvela ma' Television Malta li l-bord se jibda jibgħat għall-istudenti biex f'ġimagħtejn tittieħed deċiżjoni finali li qal se tkun ġusta għal kulħadd. Kien student fl-ewwel sena tal-kors tal-Baċellerat fil-Kummerċ li kixef group chat privata fuq Messenger li l-Università ta' Malta qed tgħid hi evidenza ta' kollużjoni li kienet għaddejja bejn għadd ta' studenti waqt eżami li sar online fil-bidu ta' Diċembru. Hu mifhum li fiċ-chat kien hemm iktar minn 200 student. F'email mibgħut lill-istudenti, l-Università ta' Malta qalet li għandha f'idejha iktar minn 43 screenshot tal-konverżazzjoni li seħħet waqt l-eżami tal-Business Mathematics li huwa wkoll parti mill-kors tal-Baċellerat tax-Xjenza fin-Negozju u l-Informatika. L-eżami jinqasam fi tliet partijiet u l-abbuż sar fl-ewwel parti tal-eżami. Il-bord tad-dixxiplina tal-Università għall-ewwel iddeċieda li l-istudenti kollha jingħataw marka ta' żero f'din il-parti tal-eżami filwaqt li min jiddeċiedi li jerġa' jagħmlu, jista' jġib massimu ta' 45 marka. Id-Dekan tal-Fakultà tal-Ekonomija, Management u Accountancy, Frank Bezzina, iżda stqarr li ma jħossx li mal-ħażin għandu jeħel it-tajjeb u għalhekk waqqaf bord ġdid ta' dixxiplina, din id-darba mmexxi minnu, li qal f'ġimagħtejn se joħroġ b'deċiżjoni finali li tagħmel ħaqq ma' kulħadd. "L-evidenza kienu prattikament screenshots taċ-chats tal-istudenti u kien jidher ċar li l-evidenza hi minnha. Ovvjament kif għedtlek diġà aħna se nerġgħu nevalwaw kollox. Se nippruvaw insibu xi ismijiet u kollox u se jsiru numru ta' interviews biex id-deċiżjoni finali tkun ibbażata fuq l-evidenza." Il-President tal-Kunsill Studenti Universitarji, Matthew Xuereb, laqa' d-deċiżjoni tal-Università li jitwaqqaf bord ġdid. Wera l-fehma li min jinstab ħati għandu jħallas ta' għemilu. "Jekk se jsir xi tip ta' azzjoni dixxiplinarja ssir individwalment u mhux en-masse. Ma jkunx hemm punishment kollettiv imma jiġu indirizzati l-istudenti individwalment biex studenti li ma kellhomx x'jaqsmu ma' din il-ħaġa, ma jkunux involuti." L-istudenti li jinstabu ħatja tal-ksur tar-regolamenti tal-Università jistgħu fost oħrajn jiġu skwalifikati mill-kors, jeħlu multa sa €150 jew saħansitra jitkeċċew għalkollox mill-Università. AĠĠORNAT: Klassi sħiħa tal-B.Com teħel minn test wara li wħud inqabdu jikkuppjaw